*****

ΚΑΝΟΝΙΣΜΟΣ (ΕΟΚ) αριθ. 1368/87 ΤΗΣ ΕΠΙΤΡΟΠΗΣ

της 18ης Μαΐου 1987

σχετικά με την κατάταξη εμπορευμάτων στη διάκριση 90.28 Α ΙΙ α) του κοινού δασμολογίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 97/69 του Συμβουλίου της 16ης Ιανουαρίου 1969 σχετικά με τα μέτρα που πρέπει να ληφθούν ώστε να εξασφαλιστεί η ενιαία εφαρμογή της ονοματολογίας του κοινού δασμολογίου (1), όπως τροποποιήθηκε τελευταία από τον κανονισμό (ΕΟΚ) αριθ. 2055/84 (2), και ιδίως το άρθρο 3,

Εκτιμώντας:

ότι προκειμένου να εξασφαλιστεί η εφαρμογή του κοινού δασμολογίου είναι αναγκαίο να προσδιοριστεί επακριβώς η κατάταξη μιας ηλεκτρονικής συσκευής μέτρησης η οποία επιτρέπει τη συγκέντρωση και την επεξεργασία με τη μεσολάβηση μιας κεντρικής μονάδας επεξεργασίας ενός αριθμού πληροφοριών προερχομένων από τη μέτρηση ηλεκτρικών μεγεθών και άλλων φυσικών μεγεθών τα οποία έχουν προηγουμένως μετατραπεί στα αντίστοιχα ηλεκτρικά μεγέθη·

ότι, σύμφωνα με το κοινό δασμολόγιο που παρατίθεται στο παράρτημα του κανονισμού (ΕΟΚ) αριθ. 950/68 του Συμβουλίου (3), όπως τροποποιήθηκε τελευταία από τον κανονισμό (ΕΟΚ) αριθ. 750/87 (4), στην κλάση 84.53 του κοινού δασμολογίου κατατάσσονται, μεταξύ άλλων, οι αυτόματες μηχανές επεξεργασίας πληροφοριών ενώ στην κλάση 90.28 του κοινού δασμολογίου κατατάσσονται, μεταξύ άλλων, οι ηλεκτρονικές συσκευές μετρήσεως ·

ότι και οι δύο αυτές κλάσεις προσφέρονται για την κατάταξη της προαναφερόμενης συσκευής·

ότι η κύρια λειτουργία της συσκευής αυτής είναι η διεξαγωγή μετρήσεων·

ότι η επεξεργασία των δεδομένων την οποία πραγματοποιεί, σύμφωνα με τις μεθόδους που προσδιορίζουν στις συσκευασίες επεξεργασίας δεδομένων, δεν είναι παρά το μέσο που επιτρέπει στη συσκευή να επιτελεί τις ειδικές λειτουργίες για τις οποίες προορίζεται·

ότι οι επεξηγηματικές σημειώσεις της ονοματολογίας του Συμβουλίου Τελωνειακής Συνεργασίας αποκλείουν από την κλάση 84.53 του κοινού δασμολογίου τις μηχανές που ενσωματώνουν μηχανές αυτόματης επεξεργασίας πληροφοριών και επιτελούν ειδική λειτουργία· ότι πρέπει οι μηχανές αυτές να κατατάσσονται σύμφωνα με το γενικό κανόνα 3 α) για την ερμηνεία της ονοματολογίας βάσει της ειδικής αυτής λειτουργίας·

ότι η διάκριση 90.28 Α ΙΙ α) του κοινού δασμολογίου περιλαμβάνει τις ηλεκτρονικές συσκευές μέτρησης των ηλεκτρικών μεγεθών· ότι η προαναφερόμενη συσκευή μέτρησης έχει καταταγεί στη διάκριση αυτή·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Ονοματολογίας του Κοινού Δασμολογίου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι ηλεκτρονικές συσκευές μέτρησης οι οποίες επιτρέπουν τη συλλογή και την επεξεργασία ενός ορισμένου αριθμού πληροφοριών προερχομένων από τη μέτρηση ηλεκτρικών μεγεθών ή φυσικών μεγεθών τα οποία προηγουμένως έχουν μετατραπεί στα αντίστοιχα ηλεκτρικά μεγέθη υπάγονται στη διάκριση του κοινού δασμολογίου:

90.28 Ηλεκτρικά ή ηλεκτρονικά όργανα και συσκευές μέτρησης, επαλήθευσης, ρύθμισης ή ανάλυσης:

Α. Ηλεκτρονικά όργανα και συσκευές:

ΙΙ. Άλλα:

α) Ειδικά σχεδιασμένα για τις τεχνικές που εφαρμόζονται στις τηλεπικοινωνίες (υψόμετρα, νεπερόμετρα, κερδόμετρα, παραμορφωσίμετρα, θορυβόμετρα και παρόμοια).

Για τη μέτρηση και την ανίχνευση ιονιζουσών ακτινοβολιών

Άλλες συσκευές μέτρησης με διάταξη καταγραφής με αντιστάθμιση.

Άλλες συσκευές μέτρησης των ηλεκτρικών μεγεθών.

Άρθρο 2

Ο παρών κανονισμός αρχίζει να ισχύει την 21η ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 18 Μαΐου 1987.

Για την Επιτροπή

COCKFIELD

Αντιπρόεδρος

(1) ΕΕ αριθ. L 14 της 21. 1. 1969, σ. 1.

(2) ΕΕ αριθ. L 191 της 19. 7. 1984, σ. 1.

(3) ΕΕ αριθ. L 172 της 22. 7. 1968, σ. 1.

(4) ΕΕ αριθ. L 76 της 18. 3. 1987, σ. 1.